49. schôdza NR SR - 6.deň - B. popoludní
Dátum: 2026-04-22
Poslanec: Jakab, Július (SLOVENSKO)
Druh vystúpenia: Vystúpenie v rozprave

Dámy a páni, máme tu snáď najpotrebnejší zákon tejto vlády, ktorý predniesli v tomto volebnom období. To normálne pomôže ľuďom, to im zníži účty, to im vráti peniaze do peňaženiek, ktoré im táto vláda zobrala. Minister Takáč, ktorý tu ešte v roku 2023 rozprával o tom, ako on zníži ceny potravín, jemu sa ten košík zázračne zlacňuje, to je pravda. On na Vianoce urobil taký nákup, že mu to zlacnelo o 23 %. Normálne, že všetkým na Slovensku potraviny draželi, len on mal ten zázrak košík. No a potom tento minister Takáč samozrejme obhajuje absolútne skvosty, ako napríklad dotácie z PPAčky, tie vily, haciendy za tými vysokými plotmi. On obhajuje, prosím vás, ešte 7400 € v čistom, ktoré im chodí na účty, ktoré si dvojnásobne zvýšili potom, ako prišli do vlády, nemali ten chochmes tu rozprávať o rozvrhnutých financiách, hovoriť o tom, ako musia byť konsolidácie, ako zoderú ľudí z kože, ale sebe zvýšili platy dvojnásobne. A on teraz hovorí, že on si ani nezmrazí tie paušálne náhrady, on si nezníži plat. Jemu je to takto v poriadku, pretože vraj ľudia v poľnohospodárstve, manažéri, zarábajú štyri aj päťkrát toľko. Tak ja by som chcel poprosiť všetkých ľudí na Slovensku, hlavne tých, čo robia v poľnohospodárstve, v pôdohospodárstve, že kto z nich zarába 30000 € v čistom mesačne, pretože to je 7400 × 4. Keď si dáte × 5, tak to už bude hádam aj ku 40000 sa blížiť. Že kto to zarába mesačne v čistom, pretože pán minister Takáč takých ľudí pozná. Tak podľa mňa ich pozná asi tak z fafokanu. Tam môžu takí manažéri zarábať toľko peňazí, ale normálni ľudia nezarábajú ani tých 7400 v čistom, čo si pán minister svojím vlastným rozhodnutím dvojnásobne zvýšil. A poďme k tomuto skvostnému návrhu zákona, ktorý vláda a vládni poslanci tu predkladáte. Ja sa nestačím čudovať, pretože vy v ére, kedy rozprávali ste ľuďom, ako im zachováte štandard, zachováte im všetky výhody, ktoré mali, tak vy si neustále zvyšujete poplatky a to urobíte aj týmto zákonom. Zvyšujete poplatky, uzatvárate systém katastra, ten systém, ktorý bol transparentný a ktorý, áno, pomáhal aj novinárom investigatívcom hľadať majetky politikov, ktoré boli zatajené. A to je presne to, čo vám vadí. To je presne to, čo vadí súčasnej vláde SMER, HLAS, SNS, aby si kto človek pozeral majetky politikov, kto čo vlastní. Pretože to nesúhlasí s majetkovými priznaniami. Pretože to nesúhlasí s tým, koľko peňazí ste ako politici zarobili a môžeme začať od toho najvyššieho Róberta Fica. Vy, keď si pozriete tú jeho – ja neviem ani, čo to je – apartmán, dvojposchodový apartmán, mezonet, kde si dal urobiť terasu za 450000 €, tak keď si zoberiete, že koľko to celé stálo, byt plus terasa, tak je to milión €, nehovoriac o tom, že ten byt bol pod cenu, ale to vám povie každý realitný agent, tak za tento byt vycaloval Róbert Fico bez akéhokoľvek úveru milión €. K tomu u Bašternáka platil za prenájom v rokoch 2012 až 2019 takmer 250000 €. To je 1250000 € len za bývanie Róberta Fica. Ale keď si pozriete jeho majetkové priznania od roku 2004, odkedy sa zverejňujú majetkové priznania, tak zistíte, že tento človek zarobil v čistom 1200000. Čiže 1200000 € zarobil Róbert Fico za 20 rokov, ale len jeho bývanie stálo 1250000 €, takže ja sa pýtam: Z čoho jedol ten človek? Za čo si kúpil tie 30000-hodinky, tie drahé obleky, tie drahé autá, na ktorých sme ho videli, tie drahé dovolenky, zlaté vane, tie vyvážačky po celom svete. To, že je mesiac trávi vo vile v Chorvátsku, ktorú sme zhodou okolností našli cez otvorený kataster chorvátsky, ktorý vy na Slovensku chcete zatvoriť práve kvôli tomuto, aby sme sa nedozvedeli, že po slajde, kedy budovy za 5 miliónov €, ktoré neboli schopní predať za 5 miliónov €, tak štát, konkrétne tuto pán Kmec, kúpil za 17 miliónov € a potom sa dozvieme, že jeho stranícka kolegyňa pani Saková urobila dobrý biznis s domom pod Slavínom s človekom, ktorému tých 17 miliónov dal. Kvôli tomuto zatvárate kataster. A nielen, že rúbete poplatky na tých ľudí, ale vy ste si vymysleli, že im dáte ešte aj pokuty. Keby náhodou niekto sa dostal do toho katastra a ide zneužívať informácie, z vášho pohľadu zneužívať, z nášho pohľadu dávať na svetlo božie majetky, ktoré nesúhlasia s majetkovými priznaniami a s tým, koľko politici zarábajú, aj ich blízke osoby a ako si to medzi sebou navzájom vymieňajú, tak za to chcete dať pokutu 10000 € fyzickej osobe, 50000 € právnickej osobe. Čiže čo robíte? Robíte bič na ľudí, pretože im idete vyťahovať znova peniaze z vrecák a za druhé chcete zastrašovať opozíciu a všetkých, ktorí upozorňujú na vaše majetky. Politik má byť prvý transparentný. V majetkovom priznaní má byť uvedené všetko a má to byť kedykoľvek skontrolovateľné. Len to pre vás neplatí a vy to ani nechcete. Ja som tu videl pána Stredáka, ktorý tu mal faktickú poznámku. Áno, bavme sa aj o chorvátskych vilách, bavme sa o vilách na francúzskom pobreží. Ja osobne som tam bol, prosím vás pekne, už trikrát kvôli Počiatkovej, Kažimírovej, Stromčekovej vile. V Chorvátsku sme boli koľkokrát kvôli Ficovej vile a Kaliňákovej, ktorú by nikdy v živote nepriznal, keby sme tam nestáli pred ňou. Ja si pamätám, ako sme pred ňou stáli a Kaliňák mal v tom istom čase tlačovku na Slovensku, lebo vedel, že sme pred tou vilou stáli. V živote nikdy by ju nepriznal, že porušil ústavný zákon a že zatajuje tú vilu s odôvodnením, lebo jeho rodina je prednejšia ako ústavný zákon. To sú také isté bludy, ako to, keď sa pozeráte na úradníkov, ktorí slúžili vášmu režimu, ktorí boli dokonca generálni manažéri za vašu stranu. Ktorí zarobili za 10 rokov v službách štátu 264000 € podľa majetkových priznaní, ale potom sa dozviete z nórskej prokuratúry a z francúzskej prokuratúry, že prelievajú desiatky miliónov € cez Singapur, Dubaj, Nórsko, Slovensko, Česko, Monako, Francúzsko a kupujú si vily z nevysvetliteľných zdrojov a pôžičiek, ktoré ako keby sa váľali po zemi. Kvôli tomuto vy zatvárate kataster, vážení členovia vlády alebo teda vládni poslanci. Kvôli tomu nemá minister Takáč problém to prezentovať, lebo on nemá problém odprezentovať akúkoľvek chorú vec, ktorú táto vláda robí. Dokonca aj to, že si mali zmraziť platy a znížiť paušálne náhrady a neurobili to. Nemá s tým problém. Pretože treba mať tú úctu, treba mať voči tým funkciám proste nejaký rešpekt. To je rešpekt, že si zväčšil platy a potom rozpráva, ako sa mu zlacnel košík o 23 % potraviny v ňom. Pritom všetci ľudia vedia, aká je pravda. A môže tu rozprávať bludy, aké chce. Ja vám hovorím, že to, že vy uzatvoríte ten kataster, nezastavíte žiadne protikorupčné snaženie, nezastavíte opozíciu, nezastavíte ani neziskové organizácie. Nakoniec sa k tým informáciám všetkým dostaneme, tak ako sa dostaneme k informáciám v chorvátskom katastri a áno, aj v tom francúzskom, pretože tie informácie, ktoré nakoniec sme brali, boli presne z francúzskeho katastra, ktorý je rovnako prístupný a nepotrebuje žiadne peniaze. Inšpirácia pre kolegov, ak máte niektoré nejaké ďalšie vily, pokojne ich prezraďte. Pán Ferenčák, aj pre vás. Vy ste včera na tlačovej konferencii hovorili o vilách na francúzskom pobreží, na chorvátskom, že je ich veľa a že sú aj v Dubaji. Ja vás vyzývam, poďte do toho, povedzte o všetkých tých vilách. Potrebuje celé Slovensko vedieť a vidieť, kde končia tie peniaze, ako si žijú sociálni demokrati, ktorí rozprávajú ľuďom, že si majú uťahovať opásky v troch konsolidáciách, ktorí neustále tu vyťahujú nejaké mantry o tom, že ako treba šetriť a pritom všetci vidíme a najnovšie správy hovoria, že dlh Slovenska rastie rekordným tempom a že z tých vašich konsolidácií ste neušetrili ani jedno jediné euro. Takže poďme, aj pán Ferenčák, poďte, ukážme tie vily všetkým tým ľuďom, ukážme ich spoločne, ako sociálna demokracia na Slovensku zázračne bohatne, nachádzajú milióny v igelitkách po uliciach porozhadzované. Normálne si za to kupujú vily po celom svete, pretože to potrebujú ľudia na Slovensku vidieť. Potrebujú zistiť, ako boli oklamaní. Podľa mňa, pán Ferenčák, aj vy ste boli v mnohom oklamaný. A chcem tu deklarovať aj za hnutie Slovensko, že jedno z prvých protikorupčných opatrení, keď porazíme súčasnú vládu, bude, že znovu ten kataster otvoríme. Že ho otvoríme tak, aby bol voľne prístupný, aby ľudia mohli kontrolovať všetky majetky, aby sa mohli voľne pozerať na prsty politikov, pretože nikto sa nemôže schovávať za zamknutý systém a tam schovávať svoje majetky, ktoré nadobudol neoprávnene. A keď niekto samozrejme nadobudol neoprávnene, tak sa musí báť a bojí sa, ale keď niekto nadobudol svoje majetky právom a je to čisté, nemá sa čoho báť. Nemá sa čoho báť. Tento zákon prijímajú len strachopudi, korupčníci a ľudia, ktorí zarobili svoje peniaze nepoctivým spôsobom, okrádaním Slovenskej republiky. Taká je pravda o tomto zákone a o vašej vláde. Pán poslanec Pročko s faktickou poznámkou.